b'\n_START_ARTICLE_\nTuristvegen over Folgefonna\n_START_PARAGRAPH_\nTuristvegen over Folgefonna er en fottur som f\xc3\xb8lger i sporene etter de europeiske turistene som flokket til fjord-Norge fra midten av 1800-tallet. Turen g\xc3\xa5r fra Maurangerfjorden til S\xc3\xb8rfjorden i Hardanger over Folgefonna. _NEWLINE_Breene i Norge har til alle tider v\xc3\xa6rt viktige ferdsels\xc3\xa5rer: det var enklere \xc3\xa5 forflytte seg og frakte tunge b\xc3\xb8rer over en sn\xc3\xb8dekt bre, enn lange omveier rundt fjell og fjord. Breen som destinasjon i seg selv ble \xc2\xaboppfunnet\xc2\xbb av de f\xc3\xb8rste turistene som kom til Norge p\xc3\xa5 1800-tallet - og Hardanger og Folgefonna var ett av de viktigste stedene for den tidlige \xc2\xabmasseturismen\xc2\xbb til Norge._NEWLINE_Den tyske Keiser Wilhelm la sin elsk p\xc3\xa5 omr\xc3\xa5det, noe som for alvor gjorde at b\xc3\xa5de Mauranger og Odda ble popul\xc3\xa6re destinasjoner for tyske turister. P\xc3\xa5 det meste var det 2-3 skipsanl\xc3\xb8p i uka, og i topp\xc3\xa5rene p\xc3\xa5 slutten av 1800-tallet og begynnelsen av 1900-tallet var 10-15 000 utenlandske turister innom Hardanger hvert \xc3\xa5r._NEWLINE_De engelske og tyske turistene kj\xc3\xb8pte ferdige \xc2\xabCruise-pakker\xc2\xbb hjemme i London eller Hamburg som inkluderte b\xc3\xa5de b\xc3\xa5treisen, hestetransport, overnattinger og m\xc3\xa5ltider. For de turistene som \xc3\xb8nsket seg opp p\xc3\xa5 selve fonna ble det anlagt ridestier opp til brekanten p\xc3\xa5 begge sider, slik at turistene ikke skulle slite un\xc3\xb8dig opp de bratte bakkene. I 1893 ble det ogs\xc3\xa5 bygget en turisthytte p\xc3\xa5 breen, Breidablikk, hvorfra turistene ble fraktet p\xc3\xa5 store sleder over til den andre siden. _NEWLINE_Under annen verdenskrig var breen en viktig ferdsels\xc3\xa5re for frakt av varer. \xc2\xabKj\xc3\xb8ttransporten\xc2\xbb under krigen snakkes det fortsatt om. Det sies fonna ogs\xc3\xa5 ble brukt til \xc3\xa5 frakte forsyninger til Milorg. _NEWLINE_Folgefonna er fortsatt et popul\xc3\xa6rt turistm\xc3\xa5l, og det er turisthytter p\xc3\xa5 begge sider av breen: Fonnabu fra 1974 i tillegg til Breidablikk p\xc3\xa5 Maurangersiden og Holmaskj\xc3\xa6r p\xc3\xa5 Odda-siden._NEWLINE_Ruta er en av flere Historiske vandreruter som Riksantikvaren og Den Norske Turistforening lanserer i samarbeid.'